Jevgenija Medvedeva-Arbuzova

**Jevgenija** Vladimirovna **Medvedeva-Arbuzova** (eestikeelne lihtsustatud eesnimekuju *Jevgenia*; vene keeles Евгения Владимировна Медведева-Арбузова; ametlik perekonnanimi Medvedeva, sünninimi Arbuzova; sündinud 4. juulil 1976 Karjalas Kontupohjas) on Venemaa endine suusataja.

Mitmel pool väljaspool Venemaad on käibele läinud vigane nimekuju Abruzova, mida kasutati ka Itaalias toimunud Torino olümpiamängude suusavahetusega sõidu stardiprotokollis. Tõenäoliselt ajasid itaallased segi Abruzzo maakonnaga ja olümpiamängude ametlikest materjalidest levis väär nimekuju mujalegi.

Ta elab Peterburis ja treenis armee spordiklubis oma abikaasa Aleksei Medvedevi käe all.

Rahvusvahelistel võistlustel hakkas ta osalema 1996. Sel aastal osales ta näiteks Jaapanis Asiagos juunioride maailmameistrivõistlustel ja sai 15 km vabastiilis 16. koha. Selle distantsi võitis Julia Tšepalova Kristina Šmiguni ees, Katrin Šmigun oli 14.

Esimest korda osales ta maailma karikasarjas Kavgolovo etapil 5. jaanuaril 1997 15 km vabastiilis ja tuli 42. kohale.

Esimest korda osales ta välismaal MK-etapil 29. novembril 2000 Norras Beitostölenis, kus tuli 5 km vabatehnikas 17.–18. kohale (näiteks Kristina Šmigun oli 3. ja Tšepalova 4.). See oli ka esimene kord, mil ta MK-punktidele jõudis. 4. märtsil 2001 tuli ta Kavgolovos 15 km vabastiilis ka puhtalt 17. kohale.

Samal hooajal osales ta Poolas Zakopanes taliuniversiaadil kolmel distantsil. 9. veebruaril tuli ta 5 km klassikalises tehnikas 18. kohale, järgmisel päeval 5 km vabastiilis 6. kohale, olles siiski paremuselt 5. Venemaa suusataja, ja 15. veebruaril 15 km vabastiilis 3. kohale (Venemaa sai viisikvõidu).

12. jaanuaril 2002 saavutas ta Tšehhis Nove Mestos oma karjääri senise parima, 6. koha MK-etapil 5 km vabastiilis (Tšepalova võitis). Järgmisel päeval võitis ta oma elu esimese MK-etapi, 4×1,5 km paarissprindi vabastiilis koos Tšepalovaga.

Esimest korda pääses ta Venemaa koondises suurvõistlusele 2003. aasta MM-ile Itaaliasse Val di Fiemmesse. Ta osales seal kahel distantsil. 22. veebruaril 2003 tuli ta 5+5 km suusavahetusega sõidus 22. kohale (maailmameistriks tuli Kristina Šmigun). 28. veebruaril sõitis ta 30 km vabastiilis ja tuli 27. kohale (Venemaa sai kaksikvõidu ja Šmigun oli kolmas).

2005. aasta MM-il Saksamaal Oberstdorfis osales ta samuti kahel distantsil. 17. veebruaril 2005 tuli ta 10 km vabastiilis 10. kohale (Šmigun oli 4.), olles venelastest nõrgim. Ometi arvati ta teatenaiskonda, kus sõitis 21. veebruaril kolmandas vahetuses välja 4. aja, kuid lõpetas sõidu liidrina. Tšepalova sõitis välja päeva teise aja, kuid pidi ikkagi Marit Bjørgeni mööda laskma ja Venemaa jäi Norra järel teiseks.

2006. aasta taliolümpiamängudel Torinos osales Medvedeva kolmel distantsil. 12. veebruaril saavutas ta 7,5+7,5 km suusavahetusega sõidus pronksmedali Kristina Šmiguni ja Kateřina Neumannová järel. 18. veebruaril osales ta 4×5 km teatesõidus, kus saavutas viimases vahetuses Neumannová järel teise aja ja tõstis Venemaa olümpiavõitjaks, möödudes viimasel etapil Claudia Künzelist. 24. veebruaril tegi ta kaasa 30 km ühisstardist vabatehnikas sõidus ja jäi 21. kohale.

2007. aasta maailmameistrivõistlused toimusid Jaapanis Sapporos ja Medvedeva osales seal kolmel distantsil. 25. veebruaril sai ta 7,5+7,5 km suusavahetusega sõidus 18. koha, 27. veebruaril 10 km vabastiilis 10. koha ja 1. märtsil 4×5 km teatesõidus 7. koha. Teatesõidus sõitis Medvedeva kolmandas vahetuses 8. aja.

2009. aasta MM-il Tšehhis Liberecis osales ta kahel distantsil, teatenaiskonda ei pääsenud. 21. veebruaril 7,5+7,5 km suusavahetusega sõidus saavutas ta 12. koha, olles kindlalt parim Venemaa sportlane. 30 km ühisstardist vabastiilisõidus tuli ta 28. veebruaril Justyna Kowalczyki järel hõbemedalile.

2010. aasta taliolümpiamängudel Kanadas Vancouveris osales Medvedeva kolmel distantsil. 10 km vabatehnikas, kus Kristina Šmigun tuli Charlotte Kalla järel hõbemedalile, oli Medvedeva 15. veebruaril parima venelasena 7. 19. veebruaril jäi ta 7,5+7,5 km jälitussõidus alles 39. kohale. 25. veebruaril toimus 4×5 km teatesõit, kus Medvedeva lõpetas avavahetuse 3. kohal, aga viimase vahetusega langes Venemaa 7. kohale.

Vancouveri olümpia jäi Medvedeva viimaseks võistluseks.

## Saavutused
### [[Taliolümpiamängud|Olümpiamängudel]]
*2006  Torinos 
**  **olümpiavõitja** 4×5 km teatesõidus
**  pronksmedal 15 km suusavahetusega sõidus

*2010  Vancouveris
** 7. koht 10 km vabatehnikasõidus

### [[Suusatamise maailmameistrivõistlused|Maailmameistrivõistlustel]]
*2005  Oberstdorfis 
**  hõbemedal 4×5 km teatesõidus 

*2009  Liberecis
**  hõbemedal 30 km ühisstardist vabatehnikasõidus

### [[Maailma karikavõistlused murdmaasuusatamises|Maailma karikasarjas]]

Jevgenija Medvedeva osales110 maailma karikasarja etapil ja jõudis individuaalselt esikolmikusse viiel korral. Ühe etapi ta neist võitis: 12. detsembril 2005 Saksamaal Reit im Winklis 10 km vabastiilis distantsil.

Võistkondlikult on ta võitnud MK-etapi 13. veebruaril 2002 Nove Mestos 4×1,5 km paarissprindis ja 12. detsembril 2004 Itaalias Lago di Teseros 4×5 km teatesõidus, kus ta võitis kolmanda etapi.

## Välislingid
* 
* Jevgenija Medvedeva ajakirja "Лыжный спорт" lugejate küsimustele vastamas